b'\n_START_ARTICLE_\nFridtjof Nansens Institutt\n_START_PARAGRAPH_\nFridtjof Nansens Institutt (FNI) (engelsk: Fridtjof Nansen Institute; FNI) er et frittst\xc3\xa5ende og uavhengig forskningsinstitutt som driver samfunnsfaglig og internasjonalt orientert forskning p\xc3\xa5 temaer knyttet til milj\xc3\xb8, ressursforvaltning og energi. FNI har s\xc3\xa6rlig fokus p\xc3\xa5 politiske l\xc3\xb8sninger og internasjonale avtaleverk knyttet til milj\xc3\xb8utfordringer. Siden 2013 har FNI \xc3\xa5rlig toppet statistikken som det klart mest publiserende blant Norges 48 forskningsinstitutter. Sommeren 2017 ble instituttet k\xc3\xa5ret til Europas fremste tenketank innen energi og milj\xc3\xb8 i britiske Prospect Magazines Think Tank Awards._NEWLINE_FNI holder til i Fridtjof Nansens gamle bolig, p\xc3\xa5 Polh\xc3\xb8gda ved Lysaker utenfor Oslo, og drives i tr\xc3\xa5d med Nansens etterkommere sitt \xc3\xb8nske om at eiendommen ikke skulle \xc2\xab\xe2\x80\xa6anvendes som noe museum, men s\xc3\xb8kes nyttiggjort p\xc3\xa5 beste m\xc3\xa5te for det levende liv til bolig eller arbeidssted, helst i forbindelse med interesser som sto Nansens liv og virke n\xc3\xa6r\xc2\xbb.\n_START_SECTION_\nOrganisasjon\n_START_PARAGRAPH_\nFridtjof Nansens Institutt har siden 2015 v\xc3\xa6rt ledet av direkt\xc3\xb8r Geir H\xc3\xb8nneland. Instituttet drives som en stiftelse, med et eget styre som blir valgt av et stiftelses-r\xc3\xa5d. Instituttet har rundt 30-40 faglig ansatte, de fleste av dem statsvitere og jurister, men ogs\xc3\xa5 historikere, \xc3\xb8konomer og antropologer er representert i forskerstaben. Instituttet har et utstrakt internasjonalt samarbeid, og huser til vanlig ogs\xc3\xa5 et antall gjesteforskere og studentstipendiater.\n_START_SECTION_\nHistorikk\n_START_PARAGRAPH_\nNavnet Fridtjof Nansens Institutt ble formelt innf\xc3\xb8rt f\xc3\xb8rst i 1990, men instituttet har v\xc3\xa6rt virksomt helt siden opprettelsen i 1958, da under navnet Fridtjof Nansen-stiftelsen. Stiftelsen skulle, i tillegg til \xc3\xa5 forvalte selve eiendommen, ogs\xc3\xa5 \xc2\xabdrive eller st\xc3\xb8tte forskning i forbindelse med interesser som sto Nansen n\xc3\xa6r\xc2\xbb._NEWLINE_For \xc3\xa5 f\xc3\xb8lge opp forpliktelsene om \xc3\xa5 videref\xc3\xb8re Nansens livsverk s\xc3\xb8kte man fra f\xc3\xb8rste stund \xc3\xa5 knytte til seg prosjekter innenfor omr\xc3\xa5det mellomfolkelig forst\xc3\xa5else. I starten hadde instituttet f\xc3\xb8rst og fremst et marint/havrettslig og dessuten polart fokus, men i \xc3\xa5renes l\xc3\xb8p har instituttets forskningsvirksomhet utvidet seg, b\xc3\xa5de faglig, tematisk og i sitt geografiske nedslagsfelt. Slik har Polh\xc3\xb8gda utviklet seg til \xc3\xa5 bli et anerkjent forskningsmilj\xc3\xb8 for studier av internasjonal milj\xc3\xb8-, ressurs- og energipolitikk.\n_START_SECTION_\nNyere tid\n_START_PARAGRAPH_\nDe senere \xc3\xa5rene har FNI utmerket seg faglig innen en rekke omr\xc3\xa5der, blant annet med forskning knyttet til Antroposenen, utfordringer knyttet til Arktis og Antarktis, klimaforandringer og klimapolitikk, havrett, samt forvaltning av biologisk mangfold og regulering av genetiske ressurser. Sommeren 2017 ble instituttet hedret med prisen Europas fremste tenketank innen energi og milj\xc3\xb8 av det britiske Prospect Magazine. Prisutdelingen gjennomf\xc3\xb8res if\xc3\xb8lge arrang\xc3\xb8ren for \xc3\xa5 feire fremragende forskningsinstitusjoner og tankesmier av internasjonalt kaliber. FNI var p\xc3\xa5 forh\xc3\xa5nd nominert i to kategorier \xe2\x80\x93 energi og milj\xc3\xb8, og internasjonal politikk \xe2\x80\x93 og vant alts\xc3\xa5 seieren i f\xc3\xb8rstnevnte kategori. Dette er f\xc3\xb8rste gang et norsk institutt ble tildelt prisen.\n_START_SECTION_\nLedelse\n_START_PARAGRAPH_\nFlere profilerte samfunnsforskere har opp igjennom \xc3\xa5rene v\xc3\xa6rt tilknyttet og hatt ledende roller ved Polh\xc3\xb8gda p\xc3\xa5 ulike vis, herunder Stein Rokkan, Arne N\xc3\xa6ss og Johan Galtung.'